Marguerite, fille de Roy de France, contesse de Flandres, d’Artois et de Bourgoigne, palatine et dame de Salins, à touz ceuls qui ces lectres verront, salut. Comme les habitanz d’Arbois aient refait et rappareillé pluseurs tours et chaffaux et entendent à continuer à faire en nostre bourc et forterece d’Arbois, sauoir faisons qu’il nous plaist et voulons que pour le temps présent et auenir, les quatre escheuins de nostre ville d’Arbois puissent laissier et acensir à touz jours, dès les alées des murs du dit bourc et forterece en aval, pour le prouffit qui en ystrat conuertir par euls ès dictes tours et chaffaux et effiches. Si donnons en mandement à touz noz justiciers et officiers présenz et auenir ou à leurs lieuxtenans et à chascun d’euls, si come à lui appartendra que de nostre présent octroy facent et laissent joïr et vser paisiblement les diz escheuins per la fourme et manière que dit est. En tesmoin de ce, nous auons fait mettre notre seel à ces présentes. Donné à Troyes en [F° xxvij, r°] Champaigne le xiiije jour de nouembre, l’an de grâce mil ccc soixante et quatorze. Par ma dame en son conseil où estoient messire Charles de Poitiers, le sire de Montferrant et messire Humbert de la Platière. [Et est soignié per] P. Christiain.